TTCL ออกหุ้นกู้ 3 พันลบ.อายุ 3, 5 ปี ดอกเบี้ยสูง 4.2%
TTCL ออกหุ้นกู้ 3 พันลบ.อายุ 3, 5 ปี ดอกเบี้ยสูง 4.2% 
9 พ.ค. 2560

บริษัท ทีทีซีแอล จำกัด (มหาชน) หรือ TTCL เปิดเผยว่า ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัทครั้งที่ 1/2560 มูลค่ารวมไม่เกิน 3,000 ล้านบาท เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 8-9, 11 พ.ค.นี้ โดยมีธนาคารซีไอเอ็มบี ไทย และ ธนาคารกรุงศรีอยุธยา เป็นผู้จัดการการจัดจำหน่ายหุ้นกู้ครั้งนี้
หุ้นกู้ดังกล่าวเสนอขาย 2 ชุดโดยชุดที่ 1 อายุ 3 ปี ครบกำหนดไถ่ถอนปี พ.ศ. 2563 อัตราดอกเบี้ยคงที่ร้อยละ 3.90 ต่อปี และ ชุดที่ 2  อายุ 5 ปี ครบกำหนดไถ่ถอนปี พ.ศ.2565 อัตราดอกเบี้ยคงที่ร้อยละ 4.20 ต่อปี โดยจะชำระดอกเบี้ยทุกๆ 3 เดือนตลอดอายุหุ้นกู้
บริษัท ทริสเรทติ้ง จำกัด อันดับความน่าเชื่อถือของผู้ออกตราสารอยู่ที่ BBB+ แนวโน้มอันดับเครดิต คงที่ เมื่อวันที่ 6 ม.ค.60 โดยมีวัตถุประสงค์ในการนำเงินที่ได้จากการเสนอขายหุ้นกู้ครั้งนี้เพื่อเป็นการรองรับการประกอบธุรกิจตามแผนงานของการขยายธุรกิจของบริษัท และเป็นแหล่งเงินทุนหมุนเวียนเพิ่มเติมของบริษัท